KOMISIJA ZA TUMAČENJE KOLEKTIVNOG UGOVORA ZA DJELATNOSTI PREDŠKOLSKOG ODGOJA I OSNOVNOG ODGOJA I OBRAZOVANJA U KANTONU SARAJEVO
Na osnovu člana 172. Kolektivnog ugovora za djelatnosti predškolskog odgoja i osnovnog odgoja i obrazovanja ("Službene novine Kantona Sarajevo", broj: 16/26 – u daljem tekstu: Kolektivni ugovor), Komisija  za tumačenje Kolektivnog ugovora za djelatnosti predškolskog odgoja i osnovnog odgoja i obrazovanja Kantona Sarajevo na 4. sjednici održanoj 10.08.2026. godine, donijela je 
Autentično tumačenje člana 70. stav (7) Kolektivnog ugovora za djelatnosti predškolskog odgoja i osnovnog odgoja i obrazovanja Kantona Sarajevo 

(„Službene novine Kantona Sarajevo“, broj: 16/26)

„Član 70.
(7) Izuzetno od odredbe iz stava (2) ovog člana, pravo na regres ostvaruju asistenti u odjeljenju, asistenti u grupi i asistenti u školi u bolnici koji se u radni odnos primaju u skladu sa članom 110. stav (1) tačka h) ovog Kolektivnog ugovora.“
Citirana odredba Kolektivnog ugovora se odnosi na asistente u odjeljenju, asistente u grupi i asistente u školi u bolnici koji se u radni odnos primaju na određeno vrijeme bez javnog konkursa bez obzira što imaju prekide između ugovora o radu.
Odluka o autentičnom tumačenju člana 70. stav (7) Kolektivnog ugovora je donesena na 4. sjednici Komisije održanoj 10.08.2026. godine jednoglasno konsenzusom. 

MINISTARSTVO ZA ODGOJ I OBRAZOVANJE KANTONA SARAJEVO

SAMOSTALNI SINDIKAT OSNOVNOG OBRAZOVANJA I ODGOJA FBIH -
KANTONALNI ODBOR KANTONA SARAJEVO
n/r predsjednika 
PREDMET: Dostava tumačenja po zahtjevu
Komisiji za tumačenje Kolektivnog ugovora za djelatnosti predškolskog odgoja i osnovnog odgoja i obrazovanja Kantona Sarajevo („Službene novine Kantona Sarajevo“, broj: 16/26 – u daljem tekstu: Kolektivni ugovor) obratio se Sindikat, kao jedna od ugovornih strana, zahtjevom broj: 1186/26 od 03.08.2026. godine u kojem se traži tumačenje člana 70. stav (7) a u vezi sa članom 70. stav (2) i članom 110. stav (1) Kolektivnog ugovora u dijelu utvrđivanja prava asistenata u odjeljenju, asistenata u grupi i asistenata u školi u bolnici za regres za godišnji odmor. 
U vezi s navedenim, obavještavamo Vas da je Komisija na 4. sjednici održanoj 10.08.2026.  godine, donijela autentično tumačenje člana 70. stav (7) Kolektivnog ugovora, koje Vam dostavljamo u prilogu ovog akta. 
Podsjećamo da je članom 172. Kolektivnog ugovora propisano da tumačenja Komisije imaju pravnu snagu i učinak ovog Kolektivnog ugovora te da je obaveza Ministarstva za odgoj i obrazovanje Kantona Sarajevo da tumačenje objavi na službenoj internet stranici Ministarstva, a obaveza Sindikata je da tumačenje objavi na službenoj internet stranici Sindikata.
S poštovanjem,







Komisija za tumačenje Kolektivnog ugovora za

djelatnosti predškolskog odgoja i osnovnog

odgoja i obrazovanja u Kantonu Sarajevo, s.r.
